राज्य का 5800 करोड़ पेंडिंग; RDF-NHM फंड रिलीज करने की मांग करेंगे
Punjab CM Bhagwant Mann to Meet Prime Minister Narendra Modi to Discuss Release of ₹5,800 Crore Funds Blocked by Central Government पंजाब के CM भगवंत मान आज प्रधानमंत्री नरेंद्र मोदी से मुलाकात करेंगे। इस मीटिंग में मान प्रधानमंत्री से केंद्र सरकार द्वारा पंजाब के हिस्से के रोका गया
पंजाब के CM भगवंत मान आज प्रधानमंत्री नरेंद्र मोदी से मुलाकात करेंगे। इस मीटिंग में मान प्रधानमंत्री से केंद्र सरकार द्वारा पंजाब के हिस्से के रोका गया कुल 5,800 करोड़ रुपए का फंड जारी करने की मांग करेंगे।
केंद्र सरकार के पास पंजाब के रूरल डेवलपमेंट फंड (RDF) का 3600 करोड़ रुपए और नेशनल हेल्थ मिशन (NHM) के 600 करोड़ रुपए बकाया है। इसके अलावा स्पेशल कैपिटल असिस्टेंट के भी 1600 करोड़ रुपए का फंड रोका गया है।
इसके जारी नहीं होने से पंजाब सरकार के समक्ष आर्थिक चुनौती बनी हुई है। वहीं, पंजाब सरकार इस मामले में सुप्रीम कोर्ट जाने का मन भी बना है। लेकिन इससे पहले CM पंजाब भगवंत मान ने प्रधानमंत्री नरेंद्र मोदी से मुलाकात कर इस मुद्दे पर चर्चा करने का फैसला किया है।
मंत्रियों से मिल चुके, चिट्‌ठी भी लिख चुके CM
पंजाब के फाइनेंस विभाग ने सरकार को रिपोर्ट दी गई है। इसमें केंद्र सरकार के पास पंजाब के हिस्से की बकाया राशि बारे बताया गया है। साथ ही यह भी जिक्र किया गया है कि यह फंड कितने समय से पेंडिंग है। गौरतलब है कि बीते दिनों CM पंजाब भगवंत मान ने विभिन्न केंद्रीय मंत्रियों से मुलाकात कर पेंडिंग फंड रिलीज करने की मांग की है। साथ ही इस संबंध में उन्होंने केंद्रीय मंत्री को चिट्‌ठी भी लिखी है। बावजूद इसके पंजाब को केंद्र सरकार का सहयोग नहीं मिल रहा है।
केंद्रीय मंत्री ने कहा-योजना बंद तो फंड बंद 
बीते दिनों केंद्रीय स्वास्थ्य मंत्री मनसुख मांडविया चंडीगढ़-पंचकूला के दौरे पर आए। उन्होंने कहा कि केंद्र सरकार द्वारा पंजाब को NHM के तहत वैलनेस सेंटर के लिए फंड दिया गया। मगर, पंजाब सरकार ने केंद्रीय योजना के पैसे को राज्य की योजना के तहत अपने मोहल्ला क्लीनिकों पर खर्च कर दिया। उन्होंने स्पष्ट कहा कि जब पंजाब द्वारा केंद्रीय योजना को ही बंद कर दिया गया है तो फंड भी क्यों जारी किया जाए।